10.5.2023
RO
Jurnalul Oficial al Uniunii Europene
C 165/7
Cea mai recentă compilare a elementelor, caracteristicilor și parametrilor monitorizați în întreaga UE pentru toți descriptorii DCSMM a identificat lacune în materie de monitorizare.
Din informațiile raportate, este dificil să se evalueze legăturile cu alte obligații de raportare în temeiul DCSMM (și anume articolele 8, 9, 10 și 13), în special deoarece starea ecologică bună, obiectivele și măsurile nu au fost descrise într-un mod suficient de concret și de măsurabil în rapoartele anterioare transmise în temeiul DCSMM, astfel cum s-a subliniat în evaluarea Comisiei din 2022.
În plus, programele comune de monitorizare intersectorială și interregională sunt raportate în mod inconsecvent.
Acest lucru indică faptul că statele membre nu valorifică încă la maximum legăturile cu alte sectoare, nici la nivel național, nici la nivel regional, ceea ce duce la ineficiențe.
Statele membre ar trebui să acorde prioritate eforturilor de eliminare a acestor lacune la toate nivelurile de punere în aplicare a directivei.
Aceste recomandări ar trebui să ajute statele membre să elimine lacunele și să conceapă programe de monitorizare eficiente, care vor contribui în cele din urmă la realizarea obiectivelor de mediu pe care și le-au stabilit.
Curățenia și sănătatea mediului marin și costier nu sunt doar o cerință legală sau o obligație morală pentru generațiile viitoare, ci reprezintă, de asemenea, baza necesară a tuturor activităților maritime și o condiție esențială pentru sustenabilitatea unor sectoare economice esențiale, cum sunt pescuitul și turismul.
Acest lucru face ca protecția și monitorizarea sistematică a mediului marin și costier să fie o investiție cu adevărat semnificativă, inclusiv din punct de vedere economic.
Comisia este conștientă de faptul că monitorizarea parametrilor de mediu cu scopul de a evalua mediul marin reprezintă o sarcină enormă.
Aceasta acoperă numeroase aspecte, vizând o multitudine de specii și habitate marine, precum și multiple presiuni și impacturi antropice.
Eforturile depuse de statele membre sunt remarcabile și, în pofida deficiențelor identificate, ar trebui recunoscut faptul că monitorizarea coordonată a mediului marin din UE în temeiul DCSMM și al celor patru convenții maritime regionale este o realizare unică la nivel mondial.
Astfel cum a subliniat în raportul său către Parlamentul European și Consiliu privind punerea în aplicare a DCSMM în 2020 (36), Comisia consideră că directiva reprezintă un cadru juridic armonizat care permite îmbunătățirea constantă a colectării datelor și care promovează elaborarea unor programe cuprinzătoare de monitorizare a mediului marin.
În același raport, Comisia subliniază și faptul că, adesea, datele colectate de statele membre – prin intermediul programelor de monitorizare instituite în temeiul DCSMM – nu pot fi comparate.
Totodată, Comisia atrage atenția asupra faptului că programele de monitorizare respective nu sunt întotdeauna corelate cu țintele și, deoarece au fost instituite înainte de adoptarea măsurilor, adesea legăturile dintre cele două nu sunt nici ele optime.
Comisia susține în continuare că programele de monitorizare ar trebui să măsoare în mod armonizat starea mediului marin, realizarea obiectivelor de mediu și eficacitatea măsurilor.
Comisia va integra aceste considerații în revizuirea în curs a DCSMM, urmărind în același timp simplificarea cerințelor de raportare.
În definitiv, datele derivate din aceste programe de monitorizare sunt esențiale pentru punerea în aplicare a Pactului verde european, fundamentând, pe măsură ce devin disponibile, cadrele de monitorizare a reducerii la zero a poluării și a biodiversității din cadrul celui de al optulea cadru general de monitorizare a Programului de acțiune pentru mediu (PAM).
În cele din urmă, ele vor contribui inclusiv la punerea în aplicare a Cadrului mondial pentru biodiversitate Kunming-Montreal, prin completarea datelor necesare indicatorului principal și altor indicatori referitori la mediul marin și prin facilitarea adaptării strategiilor și a planurilor de acțiune naționale în domeniul biodiversității.
(36) Reportul privind punerea în aplicare a Directivei-cadru „Strategia pentru mediul marin” (europa.eu)